Oikeusministeriö
Lainvalmisteluosasto	Dnro 23/2006
PL 25

000230  VALTIONEUVOSTO 		31.5.2006	1 (2)

kirjaamo.om@om.fi

Lausuntopyyntönne 25.4.2006 / OM 2/77/2005

Lausunto oikeusministeriölle ehdotukseksi sotarikoksia ja rikoksia ihmisyyttä vastaan koskevien rikoslain säännösten muuttamiseksi.

Suomen Asianajajaliitolta on pyydetty lausuntoa ehdotuksesta hallituksen esitykseksi sotarikoksia ja rikoksia ihmisyyttä vastaan koskevien rikoslain säännösten muuttamisesta.

Esityksessä ehdotetaan sotarikoksia ja rikoksia ihmisyyttä vastaan koskevaa rikoslain 11 lukua muutettavaksi siten, että luvun säännökset vastaisivat nykyistä täsmällisemmin Kansainvälisen rikostuomioistuimen Rooman kriminalisointeja koskevia määritelmiä. Luvun otsikoksi ehdotetaan ”rikoksista kansainvälistä oikeutta vastaan”. 

Esityksen tavoitteena on, että rikoslainsäädännön yhdenmukaistamisella perussäännön vaatimusten kanssa vältettäisiin sellainen teoreettinen tilanne, jossa kansainvälinen rikostuomioistuin joutuisi ottamaan käsiteltäväkseen tapauksen, joka koskee Suomen kansalaisen tekemäksi epäiltyä ihmisoikeusrikosta ja josta on tuomittu rangaistus Suomessa. Asia otettaisiin käsiteltäväksi kansainvälisessä rikostuomioistuimessa sen vuoksi, että Suomen lainsäädännön mukaisia toimenpiteitä pidettäisiin riittämättöminä. Suomen Asianajajaliitto yhtyy esityksessä esitettyyn näkemykseen siitä, että lähtökohtana on se, että Suomi kykenee kaikissa Kansainvälisen rikostuomioistuimen toimivaltaan kuuluvissa rikoksissa käyttämään tarvittaessa tehokkaasti ensisijaista toimivaltaansa.

Edelleen Suomen Asianajajaliitto pitää tärkeänä tavoitteena sitä, että rikoslain osin melko avoimet säännökset saatetaan laillisuusperiaatteen kannalta riittävän täsmälliseen muotoon. 

Laadittu esitys on selkeä ja johdonmukainen ja se jäntevöittää jo voimassaolevaa lainsäädäntöä ja siihen esityksen myötä tehtäviä muutoksia.

Esityksessä voimassaolevan lain 11 luvun 3 pykälän lievä sodankäyntirikos korvattaisiin 7 pykälään sijoitettavalla lievällä sotarikoksella. Sanamuodoltaan säännökset ovat identtiset, uudistetussa pykälässä myös yritys on kriminalisoitu. Sen sijaan rangaistusasteikot poikkeavat toisistaan siten, että voimassaolevan lievän sodankäyntirikoksen asteikko on sakkoa tai enintään 6 kuukautta vankeutta, enimmäisrangaistus ehdotetusta lievästä sotarikoksesta on enintään kaksi vuotta vankeutta. Esityksen perustelujen mukaan sakko lievästäkin sotarikoksesta olisi liian lievä seuraamus.  

Suomen Asianajajaliiton näkemyksen mukaan nykyisin voimassaoleva rangaistusasteikko lievästä tekomuodosta on riittävä. Asteikko vastaa muiden rikoslakirikosten seuraamusjaottelua, jossa lievästä tekomuodosta on pääosin säädetty seuraamukseksi sakkoa, perusmuotoisesta teosta sakkoa tai vankeutta ja törkeimmistä teoista ainoastaan vankeutta. 

Ehdotetun 5 pykälään sijoitetun sotarikoksen tunnusmerkistö on poikkeuksellisen laaja. Lievää sotarikosta koskevien perustelujen mukaan sotarikoksena ei ole tarkoitus rangaista vähäistä sotaa, aseellisia selkkauksia ja miehitystä koskevien kansainvälisten sopimusten tai yleisesti tunnettujen ja vakiintuneiden kansainvälisen oikeuden mukaisten sodan lakien tai tapojen rikkomista. Edelleen perusteluissa on todettu kansainvälisissä yleissopimuksissa olevan myös miltei järjestysluonteisia velvoitteita, joiden rikkominen ei aiheuta merkittäviä seurauksia. Perustelujen sisältö ja sotarikoksen laaja tunnusmerkistö puoltavat siten voimassaolevan rangaistusasteikon säilyttämistä. Sakkoa ei tule sulkea pois seuraamusvaihtoehtojen joukosta, koska se mahdollistaa oikeudenmukaisen rangaistuksen mittaamisen lieviksi arvioiduista sotarikoksista.

Mikäli nykyisin voimassaoleva rangaistuasteikko pysytetään voimassa, tulee vakavasti pohdittavaksi se, onko lievän sotarikoksen syyteoikeuden säätäminen vanhentumattomaksi tarpeellista. Tilanne, jossa menettely arvioidaan lieväksi tekomuodoksi, puoltaa vahvasti syyteoikeuden ajallista rajoittamista. Toisaalta Kansainvälisen rikostuomioistuimen perussäännön 29 artikla, jonka mukaan vanhentumisajat eivät koske tuomioistuimen toimivaltaan kuuluvia rikoksia, puoltaa myös lievän sotarikoksen syyteoikeuden vanhentumattomuutta.

Helsingissä 31. toukokuuta 2006

SUOMEN ASIANAJAJALIITTO

Kari Lautjärvi
Suomen Asianajajaliiton puheenjohtaja, asianajaja

LAATI

Mikko Helenius, asianajaja, Asianajotoimisto Jaatela & Helenius Oy, Helsinki